Vrae oor Guptas se R445 miljoen-huisDie R445 miljoen-herehuis. Foto: the National via Knight Frank David Maynier, woordvoerder van die DA, het gesê hy het op 15 April aan Murray Mitchell, direkteur van die finansiële-intelligensiesentrum (FIC), geskryf en hom versoek om ŉ ondersoek te doen na bewerings rondom die Guptas. “In hierdie tyd was daar groot kommer dat die Guptas Suid-Afrika verlaat en hul geld onwettig saamgevat het.” Mitchell het in reaksie op Maynier se versoek gesê sy versoek sal oorweeg word in terme van die magte en verantwoordelikhede wat die FIC ingevolge wetgewing het. Maynier se versoek is ook na die minister van finansies verwys. Volgens Maynier kon hy sedertdien nie bevestig of die FIC die Guptas ondersoek nie. “Pravin Gordhan, minister van finansies, het geweier om tydens verlede week se begrotingsrede van die Tesourie te antwoord op ŉ direkte vraag oor die aangeleentheid.” City Press het Sondag berig ŉ herehuis ter waarde van 110 miljoen dirham (sowat R445 miljoen) in Dubai is volgens bronne die Guptas se nuwe huis. Die huis, wat met goud en marmer versier is, het 10 slaapkamers, 13 badkamers, nege onthaalvertrekke, plek vir 11 motors en kandelare in amper elke vertrek. Die Guptas het sowat ŉ maand gelede inderhaas die land verlaat in hul private straler, glo om ŉ nuwe lewe in Dubai te begin.